Helse- og treningsfysiolog

**Helse- og treningsfysiologer** er fagpersoner innen aktivitetsmedisin som kombinerer teoretisk kunnskap og praktisk erfaring for å veilede individer i å forbedre sin helse gjennom tilpasset fysisk aktivitet og trening. Utdanningen til helse- og treningsfysiologer inkluderer fagområder som fysiologi, anatomi, ernæring, sykdomslære og helsekommunikasjon, noe som gjør dem i stand til å håndtere et bredt spekter av helseutfordringer.

## Utdanning
I Norge tilbys utdanning som kvalifiserer til tittelen helse- og treningsfysiolog ved flere universiteter og høgskoler. Utdanningen er en treårig bachelorgrad og inkluderer spesialkompetanse innen fysisk aktivitet som forebygging og behandling av både fysiske og psykiske lidelser. Helse- og treningsfysiologer har dyptgående kunnskap om anatomi, fysiologi, ernæring og sykdomslære, og de er godt forberedt på å jobbe i helsetjenesten.

Disse institusjonene inkluderer:

* Universitet i Innlandet - Bachelor i idrettsvitenskap med fordypning i helse og treningsfysiologi
* Høyskolen Kristiania - Bachelor fysisk aktivitet og ernæring
* Høgskolen på Vestlandet - Bachelor idrett, trening og helse 
* Norges idrettshøgskole - Bachelor i trening helse og prestasjon - studieretning fysisk aktivitet og helse (FAH)
* Universitetet i Sørøst-Norge - Bachelor i trening, ernæring og helse - fordypning helse- og treningsfysiolog (studiested Bø)
Norges idrettshøgskole har tilbydt denne utdanning siden 90-tallet og studieprogrammet har blitt utviklet i takt med forskningen på fagfeltet. I nyere tid har ytterligere universiteter og høgskoler etablert tilsvarende studieprogram. I starten av 2023 ble Forum for Helse- og Treningsfysiologer i Høyere Utdanning formelt etablert og disse har utformet et samlet kompetansekrav som ligger til grunn for å kvalifisere til denne tittelen.

## Kompetanse og rolle
Helse- og treningsfysiologer er sentrale aktører i helsevesenet, men også i treningssenterbransjen og i forsknings og utviklingsarbeid (FOU) innen folkehelse. Typiske steder helse- og treningsfysiologer jobber er frisklivssentraler, helsevesenet, treningsenter eller som selvstendig næringsdrivende. Helse- og treningsfysiologer er spesielt kompetente i å bruke fysisk aktivitet som medisin og bidrar til å utvikle tilpassede treningsprogrammer for pasienter i ulike livsfaser. Helse- og treningsfysiologer er kjent under flere ulike titler, avhengig av deres utdanningsbakgrunn og arbeidsfelt. Vanlige titler inkluderer idrettspedagog, helsesportspedagog og treningsterapeut. Det er imidlertid viktig å merke seg at ikke alle disse nødvendigvis kvalifiserer til tittelen helse- og treningsfysiolog, da dette avhenger av deres utdanningsbakgrunn.

### Forskning
Forskning har vist at fysisk aktivitet kan være like effektivt som medikamentell behandling for en rekke livsstilssykdommer, og det er dokumentert at regelmessig fysisk aktivitet kan bidra til å forebygge og behandle psykiske lidelser som depresjon. Helse- og treningsfysiologer har derfor en viktig rolle i å formidle kunnskap om trening som en essensiell del av helsetjenesten. Dette har vært tematisert i nyere tid gjennom media, hvor man ser på behov for kunnskap om trening som medisin i mye større grad.

## Helse- og treningsfysiologer på verdensbasis
Helse- og treningsfysiologer har en sterk global tilstedeværelse, spesielt i land som Storbritannia, Australia, New Zealand og Canada, hvor de ofte er kjent som "Exercise Physiologists" eller "Clinical Exercise Physiologists." I blant annet Storbritannia spiller de en viktig rolle i forebygging og behandling av helseutfordringer knyttet til fysisk aktivitet gjennom National Health Service (NHS). Den internasjonale anerkjennelsen av yrket understreker behovet for en enhetlig tittel i Norge, noe som kan styrke yrkesgruppens identitet og samarbeid globalt.

Norske helse- og treningsfysiologer deltar aktivt på internasjonale konferanser og nettverkssamlinger som American College of Sports Medicine (ACSM). Dette internasjonale engasjementet bidrar til å løfte yrkesgruppen globalt og skaper muligheter for utveksling av kunnskap og samarbeid som kan påvirke folkehelsen i mange land.

## Autorisasjon
En viktig del av veien videre er å utforske muligheten for helseautorisasjon for yrkesgruppen. Helseautorisasjon vil gi yrkesgruppen økt anerkjennelse og åpne nye karrieremuligheter med en beskyttet tittel, samtidig som det gir pasientene ekstra trygghet. Per nå vil helse- og treningsfysiologer som jobber i ulike deler av helsevesenet være klassifisert som "helsepersonell" iht. Lov om helsepersonell m.v. (helsepersonelloven) §3-2 *"personell i helse- og omsorgstjenesten eller i apotek som utfører handlinger som nevnt i tredje ledd"*.

## Eksterne lenker

* Norsk Forening for Helse- og Treningsfysiologer - NFHT er interesseforening for norske helse- og treningsfysiologer med spesialkompetanse innen bruk av fysisk aktivitet mot fysiske og psykiske helseutfordringer (aktivitetsmedisin).

## Referanser